SL Uradni list Evropske unije L 175/76

ODLOČBA NADZORNEGA ORGANA

EFTE št. 131/13/COL

z dne 18. marca 2013

o spremembi seznama iz točke 39 dela 1.2 poglavja I Priloge I k Sporazumu o Evropskem gospodarskem prostoru, ki navaja mejne kontrolne točke na Islandiji in na Norveškem, odobrene za veterinarske preglede živih živali in živalskih proizvodov iz tretjih držav, ter o razveljavitvi Odločbe Nadzornega organa Efte št. 339/12/COL (1)

NADZORNI ORGAN EFTE JE –

ob upoštevanju točk 4(b)(1) in (3) ter točke 5(b) uvodnega dela poglavja I Priloge I k Sporazumu EGP,

ob upoštevanju akta iz točke 4 dela 1.1 poglavja I Priloge I k Sporazumu EGP (Direktiva Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2)), kakor je bil spremenjen in prilagojen Sporazumu EGP s sektorskimi prilagoditvami iz Priloge I k navedenemu sporazumu, in zlasti člena 6(2) akta,

ob upoštevanju Odločbe kolegija št. 89/13/COL o pooblastitvi pristojnega člana kolegija za sprejetje te odločbe,

ob upoštevanju naslednjega:

Norveški organ za varnost hrane (v nadaljnjem besedilu: NFSA) je Nadzorni organ z vrsto dopisov od dne 18. decembra 2012 do dne 15. januarja 2013 obvestil o naslednjih spremembah seznama norveških mejnih kontrolnih točk:

— NFSA je 18. decembra 2012 Nadzorni organ obvestila, da je mejno kontrolno točko Florø EWOS Havn (oznaka TRACES NO FRO 1) za uvoz ribje moke, ki ni namenjena za človeško prehrano, izbrisala s seznama.

— NFSA je 18. decembra 2012 Nadzorni organ obvestila, da je preklicala odobritev mejne kontrolne točke Vadsø Port (oznaka TRACES NO VOS 1) in Nadzorni organ prosila za izbris mejne kontrolne točke Vadsø Port s seznama mejnih kontrolnih točk na Islandiji in na Norveškem, odobrenih za veterinarske preglede živih živali in živalskih proizvodov iz tretjih držav.

— NFSA je 3. januarja 2013 Nadzorni organ obvestila, da je preklicala odobritev kontrolnega središča Trollebø, ki spada pod mejno kontrolno točko Måløy (oznaka TRACES NO MAY 1), in Nadzorni organ prosila za izbris kontrolnega središča Trollebø s seznama mejnih kontrolnih točk.

— NFSA je 11. januarja 2013 Nadzorni organ obvestila, da je preklicala odobritev kontrolnega središča Melbu, ki spada pod mejno kontrolno točko Sortland Port (oznaka TRACES NO SLX 1), in Nadzorni organ prosila za izbris kontrolnega središča Melbu s seznama mejnih kontrolnih točk.

— NFSA je 15. januarja 2013 Nadzorni organ obvestila, da je preklicala odobritev kontrolnega središča Melbu, ki spada pod mejno kontrolno točko Sortland Port (oznaka TRACES NO FRO 1), in Nadzorni organ prosila za izbris kontrolnega središča Melbu s seznama mejnih kontrolnih točk.

— NFSA je 15. januarja 2013 Nadzorni organ obvestila, da je preklicala odobritev kontrolnega središča Gjesvær, ki spada pod mejno kontrolno točko Honningsvåg Port (oznaka TRACES NO HVG 1), in Nadzorni organ prosila za izbris kontrolnega središča Gjesvær s seznama mejnih kontrolnih točk.

Zato mora Nadzorni organ spremeniti seznam mejnih kontrolnih točk na Islandiji in Norveškem ter objaviti nov seznam, iz katerega bo razvidno, da so bile mejne kontrolne točke Vadsø Port ter Florø EWOS Havn in kontrolna središča Trollebø, Melbu ter Gjesvær črtane z norveškega seznama mejnih kontrolnih točk (3).

Nadzorni organ je zadevo z Odločbo št. 89/13/COL odstopil Veterinarskemu odboru Efte, ki pomaga Nadzornemu organu Efte. Odbor je soglasno sprejel predlagano spremembo seznama. Posledično so ukrepi iz te odločbe v skladu s soglasnim mnenjem Veterinarskega odbora Efte, ki pomaga Nadzornemu organu Efte, in končna različica besedila o ukrepih ostane nespremenjena –

SPREJEL NASLEDNJO ODLOČBO:

Člen 1

Mejni kontrolni točki Vadsø Port in Florø EWOS Havn ter kontrolna središča Trollebø, Melbu in Gjesvær se črtajo s seznama mejnih kontrolnih točk na Islandiji in Norveškem, odobrenih za veterinarske preglede živih živali in živalskih proizvodov iz tretjih držav, ki je določen v točki 39 dela 1.2 poglavja I Priloge I k Sporazumu EGP.

Člen 2

Veterinarske preglede živih živali in živalskih proizvodov, vnesenih na Islandijo in Norveško iz tretjih držav, opravljajo pristojni nacionalni organi na odobrenih mejnih kontrolnih točkah, ki so navedene v Prilogi k tej odločbi.

Člen 3

Odločba Nadzornega organa Efte št. 339/12/COL z dne 20. septembra 2012 se razveljavi.

Člen 4

Ta odločba začne veljati z dnem sprejetja.

Člen 5

Ta odločba je naslovljena na Islandijo in Norveško.

Člen 6

Ta odločba je verodostojna v angleškem jeziku.

V Bruslju, 18. marca 2013 Za Nadzorni organ Efte Sverrir Haukur GUNNLAUGSSON Član kolegija Xavier LEWIS Direktor

(1) UL L 350, 20.12.2012, str. 114 in Dopolnilo EGP št. 71, 20.12.2012, str.7.

(2) UL L 24, 30.1.1998, str. 9.

(3) Zaradi izbrisa mejne kontrolne točke Florø EWOS Havn s seznama na seznamu ni treba navesti opustitve uvoza ribje moke, ki ni namenjena za človeško prehrano, na tej mejni kontrolni točki (prošnja poslana dne 18. decembra 2012)